૨૦૧૪માં ઉત્તર પ્રદેશમાં લોકસભાની ચૂંટણી વખતે ૮૦માંથી ૭૧ બેઠકો જીતનારો પક્ષ અને ગયા વરસે નોટબંધીના માર છતાં ઉત્તર પ્રદેશમાં વિધાનસભાની ચૂંટણીમાં ૪૦૪માંથી ૩૧૨ બેઠકો જીતનારો પક્ષ અત્યારે અચાનક બૅકફુટ પર આવી ગયો છે. એ વિજય જોઈને તો નીતીશકુમાર ગભરાઈને ગ્થ્ભ્ની ગોદમાં ભરાઈ ગયા હતા. તેમને એમ લાગતું હતું કે ૨૦૧૯માં નરેન્દ્ર મોદીના નેતૃત્વમાં બીજેપીને હરાવવી અશક્ય છે એટલે તેમની સામે રહેવા કરતા સાથે થઈ જવું જોઈએ. અત્યારે નીતીશકુમાર મૂરખ બની ગયા હોવાની લાગણી અનુભવતા હશે. બિહારનાં પરિણામો પણ આ વાતની સાહેદી આપે છે. બિહારમાં અરરિયાની લોકસભાની અને જેહાનાબાદની વિધાનસભાની બેઠક લાલુ પ્રસાદ યાદવના પક્ષ રાષ્ટ્રીય જનતા દલે જાળવી રાખી છે. નીતીશકુમાર અલગ થઈને બીજેપી સાથે મળી ગયા હોવા છતાં અને લાલુ પ્રસાદ યાદવ જેલમાં હોવા છતાં બન્ને બેઠકો પર આરજેડીના ઉમેદવારોએ વિજય મેળવ્યો છે. ભભુઆ વિધાનસભા બેઠક પર બીજેપીના ઉમેદવારનો વિજય થયો છે.